Koroonapandeemia Jaapanis
Koroonapandeemia Jaapanis on osa 2019. aasta sügisel Hiinast Wuhanist alanud ja 2020. aasta märtsis pandeemiaks kasvanud kiiresti leviva SARS-CoV-2 koroonaviiruse põhjustatud ülemaailmsest koroonapandeemiast. Esimene nakatunu tuvastati Kanagawa prefektuuris 16. jaanuaril 2020. 2021. aasta 11. jaanuari seisuga oli ametlikult kinnitatud nakatunute arv 286 752, haiguse läbi oli surnud 4044 inimest. Koroonapandeemia tõttu lükati edasi Tōkyōs 2020. aastal toimuma pidanud suveolümpiamängud, 2021. aasta alguse seisuga oli ligi 3 miljardi dollarilise korralduskuluga olümpiamängude toimumisaeg endiselt lahtine.